## Pravilnik o načinu izrade i sadržaju Programa gospodarenja sjemenskim objektima šumskog reprodukcijskog materijala u kategorijama "kvalificiran" i "testiran"

### NN 83/2008 (16.7.2008.), Pravilnik o načinu izrade i sadržaju Programa gospodarenja sjemenskim objektima šumskog reprodukcijskog materijala u kategorijama "kvalificiran" i "testiran"

# MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

2683

Na temelju članka 32. stavak 3. Zakona o šumskom reprodukcijskom materijalu
(»Narodne novine« broj 140/05), ministar regionalnog razvoja, šumarstva i
vodnoga gospodarstva donosi

## PRAVILNIK

### O NAČINU IZRADE I SADRŽAJU PROGRAMA GOSPODARENJA SJEMENSKIM OBJEKTIMA ŠUMSKOG REPRODUKCIJSKOG MATERIJALA U KATEGORIJAMA »KVALIFICIRAN« I »TESTIRAN«

Članak 1.
Ovim Pravilnikom propisuje se način izrade i sadržaj Programa gospodarenja za
šumske sjemenske objekte u kategoriji »kvalificiran« i »testiran« (u daljnjem
tekstu: Program gospodarenja), te uvjeti koje moraju ispunjavati pravne osobe za
njihovu izradu.
Članak 2.
Program gospodarenja izrađuje se za šumski reprodukcijski materijal podrijetlom
iz klonskih ili generativnih plantaža, familija polusrodnika ili punih srodnika,
klonova ili klonskih smjesa.
Šumskim sjemenskim objektima se gospodari i koristi na način da se postignu
ciljevi proizvodnje šumskog reprodukcijskog materijala u kategoriji
»kvalificiran« i »testiran«.
Članak 3.
Program gospodarenja sadržava:
1. Opće podatke o šumskom sjemenskom objektu
2. Podatke o fenotipskim testovima
3. Podatke o genotipskim testovima
4. Smjernice za održavanje šumskog sjemenskog objekta
Članak 4.
Opći podaci o šumskom sjemenskom objektu jesu:
• opis postupaka osnivanja, tip šumskog sjemenskog objekta, opis i sadržaj
šumskog sjemenskog objekta, podaci o upisu u Registar
• lokacija i površina šumskog sjemenskog objekta (M 1:100.000 ili dr.) u odnosu
na provenijentno područje
• nacrt sadnje na terenu i njegov uzgojni oblik
• izolacija i položaj šumskog sjemenskog objekta u odnosu na nepoželjno
oprašivanje
• geološka podloga, tlo i klima
• provedeni tehnološki zahvati i drugi podaci od značaja
Članak 5.
Podaci o fenotipskim testovima jesu:
• opis postupaka i kriterija fenotipske selekcije roditeljskih stabala ili
potomstava familija
• prikaz karakteristika roditelja ili klonskog materijala
• porijeklo i efektivnu veličinu populacije u kojoj je vršena selekcija
• starost i razvoj tih sastojina
Članak 6.
Podaci o genotipskim testovima jesu:
• opis postupaka i kriterija genotipske selekcije roditeljskih stabala, klonova
i klonskih smjesa s obzirom na njihova iznadprosječna svojstva i kombinacijske
sposobnosti
• statistički dizajnirani testovi
Članak 7.
Smjernice za održavanje šumskog sjemenskog objekta jesu:
• način gospodarenja
• formiranje uzgojnog oblika
• plodonošenje i urod
• promjene u klonskoj ili generativnoj strukturi šumskog sjemenskog objekta
• uzgojne i zaštitne mjere
• primijenjene izmjere ili istraživanja u procjeni fenotipskih i genotipskih
testova
Članak 8.
Trajanje Programa gospodarenja određuje se s obzirom na cilj, vrstu šumskog
drveća, uzgojni oblik i kategoriju šumskog reprodukcijskog materijala.
Članak 9.
Programe gospodarenja mogu izrađivati pravne osobe koje za to ovlasti ministar
nadležan za poslove šumarstva (u daljnjem tekstu: ministar) rješenjem.
Uvjeti koje moraju ispunjavati pravne osobe za dobivanje ovlaštenja iz stavka 1.
ovoga članka su:
• da je registrirana kao znanstvena ili znanstveno-nastavna ustanova s područja
šumarstva
• da ima najmanje jednog zaposlenika s doktoratom znanosti iz biotehničkog
područja, polje šumarstva, grane uzgajanje šuma, specijalnost oplemenjivanje
šumskog drveća
Članak 10.
Za dobivanje ovlaštenja iz članka 9. ovoga Pravilnika pravna osoba podnosi
zahtjev ministarstvu nadležnom za poslove šumarstva.
Uz zahtjev se prilaže:
• dokaz da je upisana u sudski registar kao znanstvena ili znanstveno – nastavna
ustanova
• dokumentacija o ispunjenju uvjeta za zaposlenika iz članka 9. stavka 2.
alineje 2. ovoga Pravilnika.
Članak 11.
Ispunjavanje uvjeta propisanih člankom 9. stavkom 2. ovoga Pravilnika utvrđuje
Povjerenstvo za šumski reprodukcijski materijal.
Na temelju mišljenja Povjerenstva ministar rješenjem ovlašćuje pravnu osobu za
izradu Programa gospodarenja.
Članak 12.
Ovaj Pravilnik stupa na snagu osmog dana od dana objave u »Narodnim novinama«
Klasa: 011-01/08-01/03
Urbroj: 538-07-08-01
Zagreb, 24. lipnja 2008.

Ministar
**Petar Čobanković, v. r.**

Pravilnik, NN 83/2008-2683
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)